VANT: Ole Johan Arnestad måtte amputere begge føttene og åtte fingrer, etter at han fikk blodforgiftning. Her med datteren Line og barnebarnet Linea, som hjelper bestefar med å få av protesene han må bruke hver dag. Foto: Silje Rindal Foto:

Får erstatning etter fem års kamp

Legen kalte Ole Johans begynnende blodforgiftning for «forkjølelse». Senere mistet han begge beina, åtte fingre og ble hjerneskadet.

Ida Hanstad

Oppdatert 6. september 2010

Artikkelen er over ti år gammel

Fakta Fredag 22. juli 2005 ble Ole Johan Arnestad (55) plutselig syk. Legen stilte diagnosen influensa, ga ham en resept på Tamiflu, med beskjed om å komme tilbake ved forverring.

Søndag ble Arnestad akutt syk. På sykehuset fikk han diagnosen blodforgiftning. Dette var forårsaket av pneumokokker, en gruppe bakterier som kan gi alvorlige infeksjonssykdommer.

Konsekvensene ble kronisk nyresvikt, og sirkulasjonssvikt. Koldbrann førte til amputasjon av begge beina og alle fingrene bortsett fra tomlene. Han har i tillegg fått en hjerneskade som følge av en hjerneblødning, og er nesten døv.

VET DU NOE? TIPS OSS! Vis mer

Nå, fem år senere, får han erstatning for feildiagnostiseringen.

Fredag 22. juli 2005 ble Ole Johan Arnestad (56) plutselig syk. Legen stilte diagnosen influensa, ga ham en resept på Tamiflu, og sa at han kunne komme tilbake ved forverring. Avgjørelsen endte med amputasjon og hjerneskade, i tillegg til en lang og tung kamp mot for få avsvarliggjort noen for den fatale feilen.







- En veldig hard kamp

Først nå, fem år etter, har Eidsivating lagmannsrett konkludert med at 56-åringen har krav på erstatning.

- Det vært en veldig hard kamp. Han var så glad at han gråt da vi fortalte ham av vi hadde vunnet. Selv om han aldri får igjen livet sitt, føler han seg litt mer menneske, sier datteren Line Arnestad til VG.

EN HARD KAMP: Ette fem år har Eidsivating lagmannsrett konkludert med at 56-åringen har krav på erstatning. Foto: Silje Rindal

Hjelpesvikt

I november 2005 meldte Arnestad krav til Norsk Pasientskadeerstatning, men kravet ble avslått fordi de mente at legens håndtering av pasienten var i samsvar med «alminnelige medisinske retningslinjer». Avslaget ble påklaget Pasientskadenemnda, som valgte å støtte Norsk Pasientskadeerstatnings avslag.

I mai 2009 reiste Arnestad sak mot nemnda, men i oktober samme år ble de frifunnet i Sør-Gudbrandsdal tingrett. Saken ble da anket til Eidsivating lagmannsrett, hvor Arnestad fikk medhold fra samtlige tre dommere.

- I dommen konkluderer lagmannsretten med at det foreligger svikt i den helsehjelpen Arnestad fikk, fordi legen burde ha oppdaget at han hadde pneumokokkinfeksjon. Samtlige tre dommerne er enige om at han har krav på erstatning, men på ulikt grunnlag, sier advokat Thorsteinn Skansbo, som har bistått Arnestad.

Måtte flytte

Mens to av dommerne mener at Arnestad ble feilbehandlet, mener den tredje dommeren at det ikke foreligger feilbehandling, men at skaden likevel er så stor at Arnestad har krav på erstatning etter rimelighetsregelen.

- Det at lagmannsretten også gir medhold i kravet etter rimelighetsregelen er spesielt gledelig. Her har Pasientskadenemnda med hud og hår kjempet mot pasientens interesse og lovgivers vilje. I forhold til dette spørsmålet er denne dommen prinsipielt viktig for norske pasienters rettigheter, sier advokaten.

- Erstatningsbeløpet vil være betydelig

Ifølge Skansbo er det ikke bestemt hvor høyt det økonomiske kravet blir.

- Men ut ifra at han har fått store skader, og i tillegg har måttet flytte fra huset sitt og inn i en leilighet på grunn av dette, er det relativt klart at erstatningsbeløpet vil være betydelig.

Pasientskadenemnda har nå en måned på seg til å anke dommen til høyesterett.

Publisert: 06.09.10 kl. 10:40 Oppdatert: 06.09.10 kl. 10:59